༄༅། །རྡོ་རྗེ་འཇིགས་བྱེད་རྭ་ལུགས་ཀྱི་དབང་གི་མཚམས་སྦྱོར་མདོར་བསྡུས་ཐོས་པ་དོན་ལྡན་ཞེས་བྱ་བ་བཞུགས་སོ།། ༄༅། །ཨོཾ་སྭ་སྟི། རྡོ་རྗེ་འཇིགས་བྱེད་ཀྱི་དཀྱིལ་འཁོར་དུ་དབང་བསྐུར་བ་ལ། སློབ་དཔོན་གྱི་བྱ་བ་ལྷག་གནས་དང་པོ་གསུམ་དཀྱིལ་ཆོག་ནག་འགྲོས་མ་ཐོགས་མེད་རྡོ་རྗེའི་ཆུ་རྒྱུན་བཞིན་གྲུབ་པ་དང་། ཚོམ་བུ་སོགས་ཡོལ་བས་བསྒྲིབ་སྟེ་དོན་དུ་གཉེར་བའི་སློབ་མ་ཉེར་ལྔ་མན་ཁྲུས་བྱས་གྲལ་ལ་འཁོད་པ་ལ་མེ་ཏོག་བཀྱེ་བསྡུ་གྲུབ་རྗེས། སློབ་དཔོན་གྱིས། འོ་ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ། དེའི་ཆེད་དུ་མངོན་པར་དབང་བསྐུར་བ་ཟབ་མོ་གསན་ལ་དམ་ཚིག་དང་སྡོམ་པ་ལ་བསྲུང་བསྡམ་ཚུལ་བཞིན་དུ་བགྱིའོ་སྙམ་པ་བྱང་ཆུབ་ཀྱི་མཆོག་ཏུ་ཐུགས་བསྐྱེད་པ་གསལ་བཏབ་ནས་གསན་པར་ཞུ། དེ་ལ་གསན་རྒྱུའི་ཆོས་ནི་འདིར་ཡང་དག་པར་རྫོགས་པའི་སངས་རྒྱས་ཀྱིས་གདུལ་བྱ་རྣམས་ཀྱི་ཁམས་དང་བག་ལ་ཉལ་བ་དགོངས་ནས་ཆོས་ཀྱི་རྣམ་གྲངས་བསམ་གྱིས་མི་ཁྱབ་པ་ཞིག་གསུངས་ཀྱང་བསྡུ་ན་མཛོད་ལས། སྤྱོད་པ་རྣམས་ཀྱི་གཉེན་པོར་ནི། །ཆོས་ཀྱི་ཕུང་པོ་མཐུན་པར་གསུངས། །ཞེས་གསུངས་པའི་དོན་འདོད་ཆགས་ལ་སྤྱོད་པའི་གཉེན་པོར་འདུལ་བའི་སྡེ་སྣོད་ཉི་ཁྲི་ཆིག་སྟོང་དང་། ཞེ་སྡང་ལ་སྤྱོད་པའི་གཉེན་པོར་མདོ་སྡེའི་སྡེ་སྣོད་ཉི་ཁྲི་ཆིག་སྟོང་དང་། གཏི་མུག་ལ་སྤྱོད་པའི་གཉེན་པོར་མངོན་པའི་སྡེ་སྣོད་ཉི་ཁྲི་ཆིག་སྟོང་དང་། དུག་གསུམ་ཆ་མཉམ་ལ་སྤྱོད་པའི་གཉེན་པོར་གསང་སྔགས་ཀྱི་སྡེ་སྣོད་ཉི་ཁྲི་ཆིག་སྟོང་རྣམས་གསུངས་པ་ལས་འདིར་སྔགས་ཀྱི་སྡེ་སྣོད་ཡིན། དེ་ལ་འཇོག་བྱེད་དུ་མ་ཞིག་ཡོད་པའི་ནང་ནས་བཤད་པའི་རྒྱུད་རྡོ་རྗེ་གུར་ལས། དམན་པ་རྣམས་ལ་བྱ་བའི་རྒྱུད། །བྱ་མིན་རྣལ་འབྱོར་དེ་ལྟག་ལ། །སེམས་ཅན་མཆོག་ལ་རྣལ་འབྱོར་མཆོག །རྣལ་འབྱོར་བླ་མེད་དེ་ལྟག་ལ། །ཞེས་གསུངས་པའི་རྗེས་སུ་འབྲང་ནས་རྒྱུད་སྡེ་བཞིར་བཞེད་པ་ལྟར་ན། གང་ཟག་ཕྱི་ལུས་ངག་གི་བྱ་བ་ཁྲུས་དང་གཙང་སྦྲ་ལ་དགའ་བ་རྣམས་ལ་བྱ་བ་སྤྱིའི་རྒྱུད་དང་སོ་སོའི་རྒྱུད་རྣམས་གསུངས་པ་ཡིན། གང་ཟག་འབྲིང་ཕྱི་ལུས་ངག་གི་སྤྱོད་པ་དང་། ནང་ཏིང་ངེ་འཛིན་ཆ་མཉམ་དུ་སྤྱོད་པ་ལ་དགའ་བ་རྣམས་ལ་སྤྱོད་པའི་རྒྱུད། རྡོ་རྗེ་རིགས་ཀྱི་རྒྱུད་དང་། པདྨ་རིགས་ཀྱི་རྒྱུད་དང་། དེ་བཞིན་གཤེགས་པའི་རིགས་ཀྱི་རྒྱུད་རྣམས་གསུངས་པ་ཡིན། གང་ཟག་མཆོག་ཏིང་ངེ་འཛིན་ཁོ་ན་ལ་གཙོ་བོར་སྤྱོད་པ་ལ་དགའ་བ་རྣམས་ལ་རྣལ་འབྱོར་གྱི་རྒྱུད་རྩ་བཤད་ཆ་མཐུན་གྱི་རྒྱུད་རྣམས་གསུངས་པ་ཡིན། གང་ཟག་ཆེས་མཆོག་ཏུ་གྱུར་པ་ནང་ཏིང་ངེ་འཛིན་གོང་ན་མེད་པ་ལ་གཙོ་བོར་སྤྱོད་པ་ལ་དགའ་བ་རྣམས་ལ་རྣལ་འབྱོར་བླ་མེད་ཀྱི་ཐབས་ཤེས་གཉིས་མེད་ཀྱི་རྒྱུད་རྣམས་གསུངས་པ་ལས། འདིར་ཕྱི་མ་ཡིན། དེ་ལ་ཡང་ཕ་བླ་ན་མེད་པ་དང་། མ་བླ་ན་མེད་པ་དང་། གཉིས་སུ་མེད་པ་བླ་ན་མེད་པའི་རྒྱུད་གསུམ་ལས། འདིར་ཕ་བླ་ན་མེད་པའི་རྒྱུད་ཡིན། དེ་ལ་ཡང་ཟླ་གསང་ཐིག་ལེའི་རྒྱུད་ལས། འདོད་ཆགས་ཞེ་སྡང་གཏི་མུག་གིས། རྒྱུད་ཀྱང་རྣམ་པ་གསུམ་དུ་འགྱུར། །ཞེས་གསུངས་པ་ལྟར་གདུལ་བྱ་འདོད་ཆགས་ཅན་རྗེས་སུ་བཟུང་བའི་ཕྱིར་དུ་གསང་བ་འདུས་པ་རྩ་བའི་རྒྱུད་དང་དེའི་ཕྱི་མ། དགོངས་པ་ལུང་སྟོན། བཤད་རྒྱུད་རྡོ་རྗེ་ཕྲེང་བ། ལྷ་མོ་བཞིས་ཞུས། ཡེ་ཤེས་རྡོ་རྗེ་ཀུན་ལས་བཏུས་པའི་རྒྱུད་རྣམས་གསུངས། གདུལ་བྱ་ཞེ་སྡང་ཅན་རྗེས་སུ་བཟུང་བར་བྱ་བའི་ཕྱིར་དུ་གཤིན་རྗེའི་གཤེད་དམར་ནག་འཇིགས་གསུམ་གྱིས་རྒྱུད་རྣམས་གསུངས། གདུལ་བྱ་གཏི་མུག་ཅན་རྗེས་སུ་བཟུང་བར་བྱ་བའི་ཕྱིར་དུ་རྣམ་སྣང་སྒྱུ་འཕྲུལ་དྲ་བའི་རྒྱུད་རྣམས་གསུངས་པ་ལས་འདིར་གཤིན་རྗེ་གཤེད་ཀྱི་རྒྱུད་ཀྱི་རྣམ་བཞག་ལ། རྡོ་རྗེ་འཆང་གི་གསུང་བགྲོས་ལས་ནི། རྩ་བའི་རྒྱུད་དང་བཤད་པའི་རྒྱུད་གཉིས་ལས། རྩ་རྒྱུད་ནི་གཤིན་རྗེའི་དགྲ་ནག་གི་རྒྱུད་ཡིན་ལ། བཤད་རྒྱུད་ནི་རྡོ་རྗེ་འཇིགས་བྱེད་ཀྱི་རྟོག་པ་བདུན་པ་དང་། གདོང་དྲུག་གི་རྒྱུད་ཡིན་ཞེས་འབྱུང་ལ། རྗེ་ས་ཆེན་གྱི་རྟོག་བདུན་འགྲེལ་པ་ལས་ནི། རྩ་བའི་རྒྱུད་དང་འཕྲོས་པའི་རྒྱུད་གཉིས་ཡིན་ལ། རྩ་བའི་རྒྱུད་ནི་འཇམ་དཔལ་རྩ་བའི་རྒྱུད་ཁྲི་དྲུག་སྟོང་པ་ཞེས་བྱ་བ་ཡོད་ལ། དེའི་ལེའུ་དྲུག་པ་གླུར་བླངས་པའི་ལེའུ་ལོགས་སུ་ཕྱུང་བ། མཚན་ཡང་དག་པར་བརྗོད་པ་ཕན་ཡོན་དང་བཅས་པ་འདི་ཡིན་ཞིང་། འདི་ཉིད་ལས། རྡོ་རྗེ་འཇིགས་བྱེད་འཇིགས་པར་བྱེད། །ཞེས་པ་ལས་འཇིགས་བྱེད་ཀྱི་རྒྱུད་དང་། ཁྲོ་བོའི་རྒྱལ་པོ་གདོང་དྲུག་འཇིགས། །ཞེས་པ་ལས་གདོང་དྲུག་གི་རྒྱུད་དང་། མིག་དྲུག་ལག་དྲུག་སྟོབས་དང་ལྡན། ཞེས་པ་ལས་དགྲ་ནག་གི་རྒྱུད་རྣམས་འཕྲོས་པར་བཞེད་དོ། །དེའི་ནང་ནས་རྡོ་རྗེ་འཇིགས་བྱེད་ཀྱི་རྒྱུད་ལ་ཡང་། རྒྱས་པ་དང་བསྡུས་པ་གཉིས་ཡོད་པ་ལས། རྒྱས་པ་ནི་སྟོང་ཕྲག་བཅོ་བརྒྱད་པ་ཞེས་པའམ་མི་བསྐྱོད་པའི་འགྲེལ་པ་ལས། འབུམ་པ་ལས་ཕྱུང་བ་ཞེས་འབྱུང་བས་འབུམ་པའམ། བརྟག་པ་སུམ་བརྒྱ་པ་ལས་ཕྱུང་བ་ཞེས་འབྱུང་བས། དེ་ལྟ་བུའི་རྒྱུད་རྒྱས་པ་དང་། བསྡུས་པ་ནི་དེ་ཉིད་ལས་ལོགས་སུ་ཕྱུང་བ། དེང་སང་རྟོག་བདུན་དུ་གྲགས་པ་འདི་ཉིད་ཡིན་ཞིང་། རྟོག་གསུམ་དང་རྟོག་པ་གཅིག་པ་ལ་སོགས་པ་ནི་རྒྱུད་རྣམ་དག་ཡང་མ་ཡིན་ཞིང་། ཏེའུ་ལོ་བའི་རྟོག་པ་ནི། འཇམ་དཔལ་རྩ་རྒྱུད་ཀྱི་ལེ་ལག་གཅིག་ལོགས་སུ་ཕྱུང་བ་ཡིན་ནོ། །དེ་ལྟར་རྟོག་པ་བདུན་པ་འདི་ལ་མི་བསྐྱོད་པའི་འགྲེལ་པར། ལེའུ་བདུན་པོ་རྟོག་པ་གཅིག་པར་གསུངས་ལ། བླ་མ་གོང་མ་རྣམས་ནི་རྟོག་པ་བདུན་པར་བཞེད་པའི་རྟོག་པ་དང་པོར་སྒྲུབ་པའི་དཀྱིལ་འཁོར་བསྟན། རྟོག་པ་གཉིས་པར་འཁྲུལ་འཁོར། གསུམ་པར་སྔགས་བཏུ། བཞི་པར་སྒྲུབ་ཐབས། ལྔ་པར་བྲིས་སྐུའི་ཆོ་ག །དྲུག་པར་སྦྱིན་སྲེག །བདུན་པར་བསམ་གཏན་གྱི་ལས་གྲུབ་པའི་ཚུལ་སྟོན། རྒྱུད་དེའི་རྟོག་པ་དང་པོ་ལ་བརྟེན་ནས་གྲུབ་ཆེན་ལ་ལི་ཏ་བཛྲ་གྱིས་ལྷ་བཞི་བཅུ་ཞེ་དགུའི་སྒྲུབ་ཐབས་ཞི་ཁྲོ་རྣམ་པར་རོལ་བ་ཞེས་བྱ་བ་མཛད་ལ། འདི་ཡི་སྲོལ་འཛིན་ཞང་ཤེས་རབ་བླ་མ་ལ་སོགས་པ་ལ་བཀའ་བབས་པའི་རྡོ་རྗེ་འཇིགས་བྱེད་ལྷ་བཞི་བཅུ་ཞེ་དགུའི་དཀྱིལ་འཁོར་དུ་དབང་བསྐུར་བ་ལ་སོགས་པ་ལ་རྡོ་རྗེ་འཇིགས་བྱེད་ཞང་ལུགས་ཞེས་ཡོངས་སུ་གྲགས་པ་ཡིན་ནོ། །ཡང་དེ་ཉིད་ལ་བརྟེན་ནས་གྲུབ་ཆེན་ཨ་མོ་གྷ་བཛྲ་གྱིས་ལྷ་བཅུ་བདུན་གྱི་སྒྲུབ་ཐབས་སེམས་དཔའ་བསྡུས་པ་ཞེས་བྱ་བ་མཛད་ལ། འདིའི་བརྒྱུད་པ་འཛིན་པ་སྐྱོ་འོད་འབྱུང་སོགས་ནས་བརྒྱུད་པའི་རྡོ་རྗེ་འཇིགས་བྱེད་ལྷ་བཅུ་བདུན་གྱི་དཀྱིལ་འཁོར་དུ་དབང་བསྐུར་བ་དང་། བསྐྱེད་རྫོགས་ཀྱི་མན་ངག་དང་བཅས་པ་ལ་སྐྱོ་ལུགས་ཞེས་ཡོངས་སུ་གྲགས་པ་ཡིན་ལ། ཡང་དེ་ཉིད་ཀྱི་དངོས་བསྟན་རྡོ་རྗེ་འཇིགས་བྱེད་ལྷ་དགུའི་དཀྱིལ་འཁོར་འདི་ལ་པཎྜི་ཏ་ཤྲཱི་བྷ་དྲའི་སྒྲུབ་ཐབས་དང་བཅས་པ་རྗེ་ས་སྐྱ་པ་རྣམས་ལ་བཀའ་བབས་པ་གཅིག་དང་། བླ་མ་རྭ་པ་རྣམས་ལ་བཀའ་བབས་པ་གཅིག་དང་གཉིས་ལས། དང་པོ་ནི་གྲུབ་ཆེན་ནཱ་རོ་པ་ནས་བརྒྱུད་པའི་རྗེ་བཙུན་ས་སྐྱ་པ་རྣམས་ལ་བཀའ་བབས་པའི་རྡོ་རྗེ་འཇིགས་བྱེད་ལྷ་དགུའི་དབང་དང་། རྒྱུད་ཀྱི་བཤད་བཀའ་དང་བཅས་པ་ལ་ས་ལུགས་ཞེས་ཡོངས་སུ་གྲགས་པ་དང་། གཉིས་པ་ནི་རྭ་རྡོ་རྗེ་གྲགས་ཀྱིས་ཞལ་དགུ་རིན་ཆེན་སྒྲོན་མེ་ལ་སོགས་པ་སྒྲུབས་ཐབས་བཞི་མཛད་ལ། འདི་ཡི་བཀའ་བབས་བླ་མ་རྭ་ལོ་ཙཱ་བ་ཆོས་རབ་སོགས་ནས་བརྒྱུད་པའི་རྡོ་རྗེ་འཇིགས་བྱེད་ལྷ་དགུའི་དཀྱིལ་འཁོར་དུ་དབང་བསྐུར་བ་དང་བཅས་པ་ལ་རྭ་ལུགས་ཞེས་ཡོངས་སུ་གྲགས་པ་དང་། ཡང་དེ་ཉིད་ཀྱི་དངོས་བསྟན་ལ་མེད་ཀྱང་། བླ་མའི་མན་ངག་ལ་བརྟེན་ནས་དགྲ་ནག་གི་རྒྱུད་སོགས་ནས་ཁ་བསྐང་བ་རྡོ་རྗེ་འཇིགས་བྱེད་ལ་གཏི་མུག་གཤིན་རྗེའི་གཤེད་ལ་སོགས་པ་རིགས་བཞི། ཙརྩི་ཀཱ་ལ་སོགས་པའི་ཡུམ་བཞི། ཐོ་བ་གཤིན་རྗེའི་གཤེད་ལ་སོགས་པའི་སྒོ་བ་བཞི་སྟེ་ལྷ་བཅུ་གསུམ་གྱི་དཀྱིལ་འཁོར་དུ་དབང་བསྐུར་བ་དང་བཅས་པ་རྭ་ལུགས་ཐུན་མོང་མ་ཡིན་པའྀ་ལུགས་གཅིག་སྟེ། སྔོན་དུས་བོད་ན་རྡོ་རྗེ་འཇིགས་བྱེད་ལ་དབང་བཀའ་རྣམ་པར་དག་པ་ལྔ་བྱོན་པ་ལས། འདིར་རྡོ་རྗེ་འཇིགས་བྱེད་རྭ་ལུགས་ལྷ་དགུའི་དཀྱིལ་འཁོར་དུ་དབང་བསྐུར་བ་ལ་སྟ་གོན་དང་དངོས་གཞི་གཉིས་ལས་སྟ་གོན་ཡིན། དེ་ལ་ལྷག་གནས་དང་པོ་གསུམ་བདག་གིས་གྲུབ་ཟིན་ནས་ཁྱེད་རང་གི་ངོ་སྐལ་དུ་གྱུར་པ་སློབ་མ་སྟ་གོན་ལ་ཆོས་བཅུ་བཞི་ཡོད་པ་ལས། ཐོག་མར་སློབ་དཔོན་ལ་དཔལ་རྡོ་རྗེ་འཇིགས་བྱེད་དངོས་ཡིན་སྙམ་པའི་མོས་གུས་དང་ལྡན་པས་སྟ་གོན་གྱི་ཆོས་རྣམས་ཞུ་བའི་ཡོན་དུ་མཎྜལ་ཕུལ་མཛོད། ཅེས་བརྗོད། མྱང་འདས་ཀྱི་བསམ་པ་བརྟན་པོ་བསྐྱེད་དུ་གཞུག་པ་ནི། རང་གི་བསླབ་ལྡན་འཁོར་བཞི་པོ། །ཐེག་ཆེན་བློ་ཅན་རྣམས་ལ་ནི། །དེ་བཞིན་གཤེགས་པས་གསུངས་པ་ཡི། །ཡང་དག་ཆོ་ག་རྗེས་སུ་གནང་། །ཁ་ཅིག་གསང་སྔགས་བསྒྲུབ་དོན་གཉེར། །དཀྱིལ་འཁོར་དུ་ནི་འཇུག་པར་འགྱུར། །དེ་བཞིན་གཞན་གྱི་བསོད་ནམས་འདོད། །གཞན་དག་འཇིག་རྟེན་ཕ་རོལ་གཞོལ། །བློ་བཟང་ཕལ་ཆེར་དད་བྱས་ནས། །འཇིག་རྟེན་ཕ་རོལ་དོན་གཉེར་འཇུག །འཇིག་རྟེན་འདི་འབྲས་དོར་ནས་ནི། །འཇིག་རྟེན་ཕ་རོལ་དོན་གཉེར་ན། །གང་ཕྱིར་ཚེ་འདིར་བདེ་བླག་འགྲུབ། །འདི་ཡིས་འཇིག་རྟེན་ཕ་རོལ་མིན། །དེ་ཕྱིར་འཇིག་རྟེན་ཕ་རོལ་གྱི། དོན་དུ་ཡིད་ནི་བརྟན་པར་གྱིས། །ཞེས་གསུངས་ཏེ། དེའི་དོན་ནི་དཀྱིལ་འཁོར་དུ་ཞུགས་པའི་སྐབས་ཀྱི་དོན་ཚེ་འདིར་ཚེ་རིང་བ་དང་ཕྱི་མར་ལྷ་མིའི་གོ་འཕང་ཙམ་དང་། འཁོར་བ་སྤངས་པའི་ཉན་རང་ཙམ་དོན་དུ་གཉེར་བའི་སྒོ་ནས་མ་ཡིན་པར་གཞན་དོན་དུ་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ་བའི་སླད་དུ་དཀྱིལ་འཁོར་འདིར་ཞུགས་ལ་དབང་བླངས་ཏེ་དམ་ཚིག་ལ་བསྲུང་བསྡམ་བགྱིད་སྙམ་པ་མཛོད། བསམ་པ་དེ་ལྟ་བུ་ཞིག་སྐྱེས་ན་ཚེ་འདིའི་ནད་གདོན་ཞི་བ་དང་། ཕྱི་མར་ལྷ་མིའི་གོ་འཕང་ཡང་ཞར་བྱུང་དུ་འབྱུང་བ་ཡིན། ནང་གི་དབང་བསྐུར་བ་ནི་དམིགས་པ་འདི་བཞིན་དུ་མཛོད། སློབ་དཔོན་རྡོ་རྗེ་འཇིགས་བྱེད་རང་སྣང་གི་ཡུམ་དང་བཅས་པར་གསལ་བའི་ཐུགས་ཀ་ནས་འོད་འཕྲོས་པ་ཁྱེད་རྣམས་ཀྱི་ལུས་ལ་ཕོག་པས་དྲི་མ་དང་བྲལ་བའི་རང་བཞིན་དུ་གྱུར་པ་འོད་ཀྱི་ལམ་ནས་སློབ་དཔོན་གྱི་ཞལ་དུ་ཞུགས། ཐུགས་ཀར་འོད་དུ་ཞུ་སྟེ་ཡུམ་གྱི་མཁར་བབས་པ་ལས་རྡོ་རྗེ་འཇིགས་བྱེད་ཞལ་གཅིག་ཕྱག་གཉིས་པའི་སྐུར་གྱུར། སླར་ཡང་སློབ་དཔོན་གྱི་ཐུགས་ཀ་ནས་འོད་ཟེར་འཕྲོས་པས་སངས་རྒྱས་ཐམས་ཅད་སྤྱན་དྲངས་ཏེ་ཞལ་དུ་ཞུགས། ཐུགས་ཀར་བྱང་ཆུབ་ཀྱི་སེམས་སུ་ཞུ་བ་རྡོ་རྗེའི་ལམ་ནས་བརྒྱུད་དེ་ཁྱེད་རྣམས་ཀྱི་སྤྱི་བོར་ཐིམ་པས་དབང་བསྐུར་བ་དང་ཡེ་ཤེས་པ་འདྲེས་པ་ལྷན་ཅིག་ཏུ་བྱུང་། དེ་ཉིད་སྦྱོར་མཚམས་ནས་ཕྱིར་འཐོན་ཏེ་རང་རང་གི་གྲལ་ལ་འཁོད་པར་མོས་པར་མཛོད། ཁྱད་པར་ཅན་གྱི་དོན་ཞུ་བའི་སླད་དུ་གསོལ་བ་གདབ་པ་ནི་ཐལ་མོ་སྦྱར་ཏེ་གསོལ་བ་འདེབས་པ་འདིའི་རྗེས་ཟློས་ལན་གསུམ་མཛོད། དགའ་ཆེན་ཁྱོད་བདག་སྟོན་པ་སྟེ། ཞེས་སོགས་ལན་གསུམ་བརྗོད། གསང་སྔགས་ཀྱི་ལམ་ལ་སྤྲོ་བ་བསྐྱེད་པ་ནི། །བུ་ཚུར་ཤོག་ཅིག་ཐེག་ཆེན་པོའི། །གསང་སྔགས་སྤྱོད་ཚུལ་ཆོ་ག་ནི། །ཁྱོད་ལ་ཡང་དག་བསྟན་པར་བྱ། །ཁྱོད་ནི་ཚུལ་ཆེན་སྣོད་ཡིན་ནོ། །སྐུ་གསུང་ཐུགས་ཀྱི་རྡོ་རྗེ་ཅན། །དུས་གསུམ་འབྱུང་བའི་སངས་རྒྱས་རྣམས། །རྡོ་རྗེ་སྔགས་ཀྱི་མཐུ་ཡིས་ནི། །ཡེ་ཤེས་མཉམ་མེད་ཡང་དག་བརྙེས། །གསང་སྔགས་སྦྱོར་བ་མཉམ་མེད་པ། །གང་གིས་ཤཱཀྱ་སེང་གེ་སོགས། །མཆོག་རྣམས་ཀྱིས་ནི་བདུད་ཀྱི་སྡེ། །མི་བཟད་ཆེན་པོ་སྟོབས་ཆེན་བཅོམ། །འཇིག་རྟེན་རྗེས་འཇུག་རྟོགས་ནས་ནི། །འཁོར་ལོས་སྐོར་ནས་མྱ་ངན་འདས། །དེ་བས་ཀུན་མཁྱེན་ཐོབ་བྱའི་ཕྱིར། །བུ་ཡི་བློ་གྲོས་འདི་གྱིས་ཤིག །ཅེས་གསུངས་ཏེ། དེའི་དོན་ནི་སློབ་དཔོན་གྱིས་སློབ་མ་ལ་བུ་ཞེས་ཉེ་བའི་ཚིག་གིས་བོས་ནས་ཁྱོད་ནི་ཚུལ་ཆེན་པོ་གསང་སྔགས་ཀྱི་ཐེག་པའི་སྣོད་དུ་གྱུར་པ་ཡིན་ཏེ། སྔགས་ཀྱི་ཐེག་པ་འདི་ནི་དུས་གསུམ་གྱི་སངས་རྒྱས་ཐམས་ཅད་ཀྱི་བགྲོད་པ་གཅིག་པའི་ལམ་ཡིན་ཞིང་། འོ་སྐོལ་གྱི་སྟོན་པ་ཤཱཀྱའི་རྒྱལ་པོ་ཡང་ངེས་པའི་དོན་དུ་ལམ་འདི་ལ་བརྟེན་ནས་མངོན་པར་རྫོགས་པར་སངས་རྒྱས་ནས། སླར་ཡང་གདུལ་བྱ་ཐུན་མོང་བ་རྣམས་དྲང་བའི་ཆེད་དུ་འཛམ་བུའི་གླིང་དུ་འཚང་རྒྱ་བའི་ཚུལ་ཙམ་ཞིག་བསྟན་པ་ཡིན་པས་སངས་རྒྱས་ཐམས་ཅད་ཀྱི་བགྲོད་པ་གཅིག་པའི་ལམ་འདི་དང་མཇལ་བ་སྐལ་བ་བཟང་བ་ཡིན་སྙམ་དུ་མོས་པ་མཛོད། རྒྱུན་བཤགས་སྔོན་དུ་འགྲོ་བའི་སེམས་བསྐྱེད་པའི་སླད་དུ་མདུན་གྱི་ནམ་མཁར་བླ་མ་དང་རྡོ་རྗེ་འཇིགས་བྱེད་ཀྱི་དཀྱིལ་འཁོར་ལ་སངས་རྒྱས་བྱང་སེམས་རྣམས་ཀྱིས་བསྐོར་བ་བཞུགས་པར་བསམས་ལ། དེ་དག་གི་སྤྱན་སྔར་བདག་གཞན་གྱི་ཚེ་ཐོག་མ་མེད་པ་ནས་བསགས་པའི་སྡིག་པ་བཤགས་པ་ལ་སོགས་པའི་ཡན་ལག་བདུན་པ་བགྱི་སྙམ་པས་འདིའི་རྗེས་ཟློས་ལན་གསུམ་མཛོད། དཀོན་མཆོག་གསུམ་ལ་བདག་སྐྱབས་མཆི། ཞེས་སོགས་དང་། རིགས་ལྔའི་དམ་ཚིག་ཀྱང་འཛིན་སྙམ་པས་འདིའི་རྗེས་ཟློས་ལན་གསུམ་མཛོད། སྲས་བཅས་སངས་རྒྱས་ཐམས་ཅད་དང་། ཞེས་སོགས་ལན་གསུམ་བརྗོད། བྱིན་གྱིས་བརླབ་པའི་སླད་དུ་དྲིའི་ཆུ་རྡོ་རྗེ་དང་བཅས་པས་ཁྱེད་རྣམས་ཀྱི་གནས་གསུམ་དུ་ཡས་མར་རེག་སྟེ་ཨོཾ་ཨཱཿཧཱུྃ་ཞེས་བརྗོད་པས་དཔྲལ་བར་ཨོཾ་ལས་འཁོར་ལོ་དཀར་པོ་རྩིབས་བརྒྱད་པ་ཨོཾ་གྱིས་མཚན་པ། མགྲིན་པར་ཨཱཿལས་པདྨ་དམར་པོ་འདབ་མ་བརྒྱད་པ་ཨཱཿས་མཚན་པ། སྙིང་གར་ཧཱུྃ་ལས་རྡོ་རྗེ་སྔོན་པོ་རྩེ་ལྔ་པ་ཧཱུྃ་གིས་མཚན་པ་རྣམས་ལམ་གྱིས་བྱུང་བར་མོས་པར་མཛོད། སླར་ཡང་མས་ཡར་རེག་སྟེ་ཧཱུྃ་ཨཱཿཨོཾ་ཞེས་པས་གསལ་གདབ། ཡང་ཡས་མར་རེག་སྟེ་ཨོཾ་ཨཱཿཧཱུྃ་ཞེས་པས་བརྟན་པར་བྱས་པ་མོས་ཏེ། སྒོ་གསུམ་རྡོ་རྗེ་གསུམ་དུ་བྱས་པ་དེ་མཆོད་ཡུལ་དུ་བཟང་བ་ཡིན་པས་མེ་ཏོག་དབུུ་ལ་ཕུལ་ཏེ་མཆོད་པར་མོས་པ་མཛོད། ཨོཾ་བཛྲ་པུཥྤེ་ཨཱཿཧཱུྃ། བདུག་སྤོས་ཤངས་ལ༴ ཨོཾ་བཛྲ་དྷཱུ་པེ་ཨཱཿཧཱུྃ། མར་མེ་སྤྱན་ལམ་དུ་ཕུལ་ཏེ༴ ཨོཾ་བཛྲ་ཨཱ་ལོ་ཀེ་ཨཱཿཧཱུྃ། དྲིའི་བྱུག་པ་ཐུགས་ཀར་ཕུལ་ཏེ༴ ཨོཾ་བཛྲ་གྷནྡྷེ་ཨཱཿཧཱུྃ། ཞལ་ཟས་ལྗགས་ལ་ཕུལ་ཏེ༴ ཨོཾ་བཛྲ་ནཻ་ཝཾ་དྱེ་ཨཱཿཧཱུྃ། ཞེས་ཉེར་སྤྱོད་ལྔས་མཆོད། སོ་ཤིང་སྦྱིན་པ་ནི། ལས་བུམ་གྱི་ཆུ་གཏོར་ཞིང་། ཡ་མཱ